钦定古今图书集成/明伦汇编/皇极典/第002卷 > 书经 > 《益稷》
## 钦定古今图书集成/明伦汇编/皇极典/第002卷 > 书经 > 《益稷》

帝曰：“吁！臣哉邻哉，邻哉臣哉！”禹曰：“俞。”

〈大全〉孔氏曰：邻，近也。君臣道近，相须而成。　《陈氏经

曰：臣当亲近我而助我，故曰“臣哉邻哉。” 亲我助我，乃尽为臣之道，故曰“邻哉臣哉　。” 邹氏补之曰：“臣，谨其分也，邻忘其分也。臣而复邻，严不至于苛；邻而又臣，和不至于流。”

帝曰：“臣作朕股肱耳目。予欲左右有民，汝翼。予欲宣
力四方，汝为。予欲观古人之象，日月星辰，山龙华虫，
作会宗彝，藻火粉米，黼黻𫄨绣，以五采彰施于五色，
作服，汝明。予欲闻六律五声八音，在治忽，以出纳五
言，汝听。”

〈蔡传〉此言臣所以为邻之义也。君，元首也。君资臣以为助，犹元首须股肱耳目以为用也。言我欲左右有民，则资汝以为助，欲宣力四方，则资汝以有为也。汝明者，汝当明其小大尊卑之等差也。在，察也。忽，治之反也。言汝当审乐而察政治之得失者也。

又

帝庸作歌曰：“敕天之命，惟时惟几。”乃歌曰：“股肱喜哉，
元首起哉，百工熙哉！”皋陶拜手稽首，飏言曰：“念哉！率
作兴事，慎乃宪。钦哉！屡省乃成。钦哉！”乃赓载歌曰：“元
首明哉，股肱良哉，庶事康哉！”又歌曰：“元首丛脞哉，股
肱惰哉，万事堕哉！”帝拜曰：“俞，往，钦哉！”

〈蔡传〉此舜将欲作歌，而先述其所以歌之意，皋陶将欲赓歌，而先述其所以歌之意。舜作歌而责难于臣，皋陶赓歌而责难于君。君臣之相责难者如此，有虞之治，兹所以为不可及也。